b'\n_START_ARTICLE_\nN\xc3\xa0rsil\n_START_SECTION_\nHist\xc3\xb2ria\n_START_PARAGRAPH_\nL\'espasa fou forjada durant la Primera Edat pel nan Telchar de N\xc3\xb3grod, un fam\xc3\xb3s ferrer que tamb\xc3\xa9 havia estat l\'autor del ganivet \xc3\x80ngrist (amb qu\xc3\xa8 Beren va arrancar un Silmaril de la corona de M\xc3\xb3rgoth), i del Casc de H\xc3\xa0dor (que m\xc3\xa9s tard duria Turin Tur\xc3\xa0mbar)_NEWLINE_Es desconeix per qui Telchar va forjar N\xc3\xa0rsil, aix\xc3\xad com la seva hist\xc3\xb2ria inicial, per\xc3\xb2 \xc3\xa9s probable que com d\'altres artefactes famosos que va construir Telchar N\xc3\xa0rsil fos entregada a algun pr\xc3\xadnceps dels \xc3\x88ldar._NEWLINE_El primer cop que tornem a tenir coneixement de N\xc3\xa0rsil \xc3\xa9s a la fi de la Segona Edat quan el darrer Senyor de l\'And\xc3\xbani\xc3\xab Am\xc3\xa0ndil l\'entrega al seu fill El\xc3\xa9ndil tot enviant-lo a la Terra Mitjana._NEWLINE_La manera com N\xc3\xa0rsil arrib\xc3\xa0 a ser una heretat dels Senyors de l\'And\xc3\xbani\xc3\xab no \xc3\xa9s coneguda. Una teoria sost\xc3\xa9 que pertanyia a la l\xc3\xadnia d\'\xc3\x88lros (b\xc3\xa9 a trav\xc3\xa9s E\xc3\xa4r\xc3\xa8ndil com a hereu de Turgon de Gondolin, b\xc3\xa9 a trav\xc3\xa9s de Dior com a hereu de Th\xc3\xadngol de D\xc3\xb2riath), i que l\'espasa s\'hauria transm\xc3\xa8s fins a Silmari\xc3\xabn, que tot i no accedir al tron per ser una dona va heretar l\'espasa que seria transmesa als seus descendents: els Senyors d\'And\xc3\xbani\xc3\xab. Una altra tesi seria que N\xc3\xa0rsil hauria estat un dels regals que el Silmar\xc3\xadl\xc2\xb7lion narra que els \xc3\x88ldar feren als "amics dels elfs" de N\xc3\xbamenor._NEWLINE_En qualsevol cas, El\xc3\xa8ndil empuny\xc3\xa0 N\xc3\xa0rsil a la Guerra de la Darrera Alian\xc3\xa7a. Durant el setge de B\xc3\xa0rad-d\xc3\xbbr S\xc3\xa0uron va matar El\xc3\xa8ndil i Guil-galad, i N\xc3\xa0rsil es trenc\xc3\xa0 als peus de S\xc3\xa0uron. El fill i hereu d\'El\xc3\xa8ndil Is\xc3\xadldur va utilitzar l\'empunyadura per tallar el dit de S\xc3\xa0uron i endur-se l\'anell \xc3\xbanic._NEWLINE_Is\xc3\xadldur va conservar els fragments i se\'ls va endur amb ell. Poc despr\xc3\xa9s Is\xc3\xadldur moriria a la trag\xc3\xa8dia dels camps llirials, i els fragments de N\xc3\xa0rsil serien recuperats per \xc3\x92htar, el seu escuder. \xc3\xb2htar els va portar a Rivendell, on residia el fill m\xc3\xa9s petit d\'Is\xc3\xadldur Val\xc3\xa0ndil._NEWLINE_Els fragments de N\xc3\xa0rsil es van convertir en heretat dels Reis d\'\xc3\x80rnor, i amb la desintegraci\xc3\xb3 del regne del nord acabaren pertanyent als muntaners del nord._NEWLINE_A les envistes de la Guerra de l\'Anell, el 3019 T.A., va ser reforjada a Rivendell i entregada al capitost dels muntaners \xc3\x80ragorn, que la va rebatejar amb el nom d\'And\xc3\xbaril (Flama de l\'Oestat). Sovint \xc3\x80ragorn mostraria l\'espasa per demostrar el seu llinatge, com quan B\xc3\xb3romir es dirig\xc3\xad al Nord per acomplir el somni prof\xc3\xa8tic del seu germ\xc3\xa0 F\xc3\xa0ramir.\n_START_SECTION_\nEtimologia\n_START_PARAGRAPH_\nN\xc3\xa0rsil est\xc3\xa0 composta per les part\xc3\xadcules quenya "nar" i "thil", que signifiquen "foc" i "llum blanca" respectivament, com apareixen a "Anor" (Sol, com a Minas Anor) i "Ithil" (Lluna, com a Minas Ithil)._NEWLINE_Despr\xc3\xa9s de ser reforgada, \xc3\x80ragorn la batejaria amb el nom d\'\xc3\x80nduril, que significa Flama de l\'Oestat en sindarin.\n_START_SECTION_\nAdaptacions\n_START_PARAGRAPH_\nA l\'adaptaci\xc3\xb3 cinematogr\xc3\xa0fica de\'El Senyor dels Anells dirigida per Peter Jackson, N\xc3\xa0rsil no es trenca en dues peces sin\xc3\xb3 en molts bocins. Els fragments haurien estat conservats a Rivendell com a una rel\xc3\xadquia, i no serien reforjats fins a l\'etapa final de la Guerra de l\'Anell quan Arwen conven\xc3\xa7 el seu pare \xc3\x89lrond de fer-la reforjar per ferrers \xc3\xa8lfics i portar-la a \xc3\x80ragorn. Al llibre, l\'espasa trencada la conservava \xc3\x80ragorn (l\'ensenya als h\xc3\xb2bbits a la taverna del Cavallet Presumit) i la fa forjar abans que la Germandat comenci el seu cam\xc3\xad, duent-la amb ell en totes les batalles posteriors._NEWLINE_La primera pel\xc2\xb7l\xc3\xadcula de la trilogia inclou una escena inventada que no apareix als llibres en la que B\xc3\xb2romir contempla els fragments de N\xc3\xa0rsil, que li cauen a terra. B\xc3\xb3romir els menysprea considerant-los una "vella rel\xc3\xadquia", i \xc3\x80ragorn la tornar a deixar al seu lloc._NEWLINE_A Les Dues Torres, \xc3\x80ragorn \xc3\xa9s descrit lluitant amb \xc3\x80nduril i un escut de l\'armeria de Th\xc3\xa9oden a la batalla de Vilacorn. Aquesta i d\'altres indicacions suggereixen que \xc3\x80nduril \xc3\xa9s una espasa d\'una sola m\xc3\xa0 i no una espasa de dues mans com la que apareix a les pel\xc2\xb7l\xc3\xadcules._NEWLINE_A la inscripci\xc3\xb3 en tengwar de l\'empunyadura hi ha escrit "Narsil essenya, macil meletya, telchar carn\xc3\xa9ron navrotess\xc3\xab," que significa "N\xc3\xa0rsil \xc3\xa9s el meu nom, una espasa poderosa, Telchar em va fer a N\xc3\xb3grod.". Despr\xc3\xa9s que N\xc3\xa0rsil fos reforjada, s\'hi va afegir la inscripci\xc3\xb3 "Anar N\xc3\xa1ny\xc3\xab And\xc3\xbaril i n\xc3\xa9 Narsil i macil Elendilo. Lercuvanten i m\xc3\xb3li Mord\xc3\xb3r\xc3\xabo. Isil", que vol dir: "Sol. Jo s\xc3\xb3c And\xc3\xbaril que un cop fou N\xc3\xa0rsil, espasa d\'El\xc3\xa8ndil. Els esclaus de M\xc3\xb3rdor fugiran de mi. Lluna." Tot i que Tolkien va detallar que hi havia runes gravades a la fulla, les dues inscripcions s\xc3\xb3n invencions dels autors de la pel\xc2\xb7l\xc3\xadcula.\n_START_SECTION_\nConcepte i creaci\xc3\xb3\n_START_PARAGRAPH_\nChristopher Tolkien suggereix que N\xc3\xa0rsil va ser introdu\xc3\xafda durant la creaci\xc3\xb3 del Senyor dels Anells de forma m\xc3\xa9s aviat espont\xc3\xa0nia: "\xc3\x89s possible que l\'Espasa que fou Trencada de fet sorg\xc3\xads del poema \'No \xc3\xa9s or tot all\xc3\xb2 que llu\' en la seva forma m\xc3\xa9s inicial (..) els versos referents al fet que l\'espasa trencada es pot refer i el "sense corona" potser ser rei serien tan sols met\xc3\xa0fores de la idea general [que no tot \xc3\xa9s el que sembla]". Posteriorment, refer\xc3\xa8ncies a l\'Espasa van ser introdu\xc3\xafdes durant reescriptures de "Sota l\'ensenya del Cavallet Presumit" i "El Consell de n\'\xc3\x89lrond". _NEWLINE_Originalment nom\xc3\xa9s es referia a l\'arma com "l\'Espasa d\'El\xc3\xa9ndil" o "l\'Espasa trencada"; m\xc3\xa9s tard s\'incorpora el nom Branding (de l\'angl\xc3\xa8s antic brand=espasa) per a l\'espasa reforjada. Despr\xc3\xa9s de la introducci\xc3\xb3 del nom N\xc3\xa0rsil, el nom de l\'espasa reforjada es fix\xc3\xa0 en And\xc3\xbaril.'